Predkladacia správa

Materiál „Projekt zlúčenia Všeobecnej zdravotnej poisťovne, a. s. a Spoločnej zdravotnej poisťovne, a. s.“ sa predkladá na základe uznesenia vlády Slovenskej republiky  č. 527/2009 z 15. júla 2009. 
 
Materiál sa predkladá vzhľadom na svoju rastúcu dôležitosť, plynúcu zo zlúčenia s ohľadom na súčasnú celospoločenskú hospodársku krízu, prejavovanú zvýšeným počtom nezamestnaných poistencov, ako aj znížením rastu nominálnej mzdy, ktoré majú priamy dosah na príjem za poistné na verejné zdravotné poistenie. Z uvedeného dôvodu dochádza u  zdravotných poisťovní k výpadku plánovaných príjmov. Jednotlivé činnosti, ktoré vykonávajú zdravotné poisťovne samostatne, sa po zlúčení prejavia v úsporách verejných prostriedkov.
 
            V rámci predkladanej koncepcie je nevyhnutné daný stav riešiť zlúčením zdravotných poisťovní Spoločná zdravotná poisťovňa, a. s. a Všeobecná zdravotná poisťovňa, a. s., pričom právnym nástupcom bude Všeobecná zdravotná poisťovňa, a. s., s cieľom udržania silného sociálneho charakteru štátnej zdravotnej poisťovne, pričom odhad celkových úspor a efektívnosti pri existencii jednej zdravotnej poisťovne štátu v strednodobom a dlhodobom horizonte oproti súčasnému stavu je významný,  čím je možné aj výraznejšie znižovať dosah hospodárskej krízy. 
  
Navrhovaný projekt obsahuje charakteristiku spoločností, právne aspekty zlúčenia vrátane vecného a časového harmonogramu realizácie projektu zlúčenia a ekonomické aspekty zlúčenia vrátane návrhu na riešenie dosahov hospodárskej krízy v roku 2009.  
 
Realizácia projektu zlúčenia zdravotných poisťovní zakladá nároky na štátny rozpočet. Materiál nebude mať dosah na rozpočty obcí a rozpočty vyšších územných celkov. Návrh nebude mať priamy finančný,  ekonomický a environmentálny dosah. Vplyv na zamestnanosť sa prejaví najskôr v roku 2010 a v roku 2011.
 
Navrhovaný projekt je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami a inými dokumentmi, ktorými je Slovenská republika viazaná.
 
Materiál bol predmetom medzirezortného pripomienkového konania v dňoch od 4. septembra 2009 do 18. septembra 2009 v bežnej lehote pre nelegislatívne materiály. Materiál sa predkladá s rozporom so zdravotnou poisťovňou UNION zdravotná poisťovňa, a. s. Rozporové rokovanie na ministerskej úrovni sa uskutočnilo dňa 21. septembra 2009 a rozpor sa nepodarilo odstrániť.
 
Nie je dôvod nesprístupňovania materiálu.